Äntu Vahejärv
Vahejärv (ka Äntu Vahejärv, Roheline järv, Äntu Roheline järv, Äntu Väikejärv) on järv Lääne-Virumaal Väike-Maarja vallas, üks Äntu järvedest. Järv asub Väike-Maarjast umbes 7 km lõuna pool Sini- ja Valgejärve vahel. Järve pindala on 0,8 ha, keskmine sügavus 3,3 m. Vesi on kollakasroheline. Järvel on roheline värvus selle tõttu, et järve põhi on kaetud järvelubjaga, vesi on põhjani läbipaistev ning kallastel kasvav taimestik peegeldub vee pinnal. Järv asub Äntu maastikukaitseala territooriumil.